14-jarige skiet per ongeluk skolier doodArgieffoto ŉ 14-jarige is in Limpopo in hegtenis geneem op aanklag van moord nadat hy per ongeluk ŉ skolier doodgeskiet het. “Edmond Mololo Raseona (14) van Mankweng is bo sy linkeroog geskiet,” het kapt. Mohlaka Mashiane, woordvoerder van die polisie, gesê. “Die 14-jarige het na bewering sy 65-jarige oom se vuurwapen uit die kluis gesteel en is na Mankweng vir ekstra klasse.” Die twee seuns was albei in Graad 9 by verskillende skole in die gebied. “Hy het met die vuurwapen begin speel en gedreig om Edmond te skiet. ŉ Skoot het afgegaan en Edmond is op slag dood,” het Mashiane bygevoeg. Die 14-jarige is in hegtenis geneem op aanklag van moord. “ŉ Saak van die nalatige besit van ŉ vuurwapen is teen die 65-jarige man aanhangig gemaak. Hy is ook in hegtenis geneem. ŉ Voorlopige ondersoek dui daarop dat die vuurwapen nie gelisensieer was nie.” Die twee verdagtes sal binnekort in die hof verskyn.